[{"text_idx": "#000000", "text": "Ostukorv0.00 \u20ac0Sinu ostukorv on tu\u0308hi."}, {"text_idx": "#000001", "text": "Nyepi \u2013 Bali aastavahetus ehk vaikus pa\u0308rast tormi (osa 1)"}, {"text_idx": "#000002", "text": "Bali uusaasta ta\u0308histamine on u\u0308ks paras ettevo\u0303tmine, mis kestab peaaegu na\u0308dal aega. Kuude pikkusest ogoh-ogoh\u2019de ehitamisest (suured kujud kurjade vaimude hirmutamiseks) ja la\u0308rmakatest paraadidest kuni 24-tunnise ta\u0308ieliku vaikuse ja uue aasta musurallini."}, {"text_idx": "#000003", "text": "Ta\u0308navu on Bali kalendri ja\u0308rgi aastavahetus 28. ma\u0308rtsil, mil saabub aasta 1939. Ettevalmistused ka\u0308ivad ta\u0308ie hooga ja ta\u0308htsa su\u0308ndmuse saabumise ho\u0303ngu on juba o\u0303hus (ja liiklusummikutes) tunda. Jupitame Bali aastavahetuse postitused mitmeks osaks, et jutt liiga pikaks ei veniks ja saaksime Sulle va\u0308rsket pildimaterjali na\u0308idata. Esimeses postituses tutvume po\u0303gusalt kalendritega, mille ja\u0308rgi Bali elu ka\u0308ib ning aastavahetusele eelnevate pa\u0308evade tegemiste ja toimetustega."}, {"text_idx": "#000004", "text": "Bali kalendrid \u2013 iga asi omal ajal"}, {"text_idx": "#000005", "text": "Balil ja\u0308rgitakse mitmeid kalendreid ja seeto\u0303ttu ta\u0308histatakse ka aastavahetust rohkem kui u\u0308hel korral ja viisil. Tavapa\u0308rane na\u0308dalapa\u0308evade ja su\u0308nnipa\u0308evade lugemine ka\u0308ib meile tuttava Gregoriuse kalendri ja\u0308rgi \u2013 7 pa\u0308eva na\u0308dalas ja 12 kuud aastas. Bali traditsioonide ja uskumustega seotud elu ka\u0308ib 210-pa\u0308evase Pawukon kalendri ja kuu faasidel po\u0303hineva hindude kalendri ja\u0308rgi (Caka / Saka). Kuna ta\u0308htsaid pu\u0308hi leidub mo\u0303lemas, nimetame neid edaspidi lihtsustatult Bali kalendriks. Enamikud Bali pu\u0308had ja tseremooniad on liikuvate kuupa\u0308evadega, kuna nad tulenevad teistsugustel su\u0308steemidel po\u0303hinevatest kalendritest."}, {"text_idx": "#000006", "text": "Traditsioonilistest pu\u0308hadest ja su\u0308ndmustest Balil puudust ei ole. Lisaks uusaastale ta\u0308histatakse templite aastapa\u0308evi (ca. iga 6 kuu ja\u0308rel), erinevaid kuu faase, Galungan\u2019i, tervisele, tarkusele, taimedele, loomadele, metallile, va\u0308a\u0308riskividele (ja -metallidele) ning erinevatele jumalatele pu\u0308hendatud pa\u0308evi jne. Lisaks on ka paljudele isiklikumat laadi su\u0308ndmustele kindlad sobivad pa\u0308evad, mida tuleb ja\u0308rgida. Na\u0308iteks ei peeta kalendrisse vaatamata pulmi ega matuseid, ei korraldata hambaviilimise tseremooniaid ega ehitata maju."}, {"text_idx": "#000007", "text": "Ko\u0303ige suurejoonelisem aastavahetuse ta\u0308histamine toimub Balil hindude kalendri (Caka) aasta vahetumisel. Ligi na\u0308dal aega kestva ta\u0308histamise jooksul toimuvad puhastumise tseremooniad, la\u0308rmakad paraadid ning kulminatsiooniks on saare \u201csulgemine\u201d 24 tunniks. Lisaks sellele ta\u0308histatakse ka Hiina uusaasta saabumist ning 31. detsembri su\u0308dao\u0308o\u0308l (tegelikult terve pa\u0308ev) ka\u0308ib ko\u0303va saluuditamine."}, {"text_idx": "#000008", "text": "Hindude uusaasta saabumine on Balil u\u0308heks olulisemaks su\u0308ndmuseks. Aastavahetus toimub ma\u0308rtsi vo\u0303i aprilli esimesel noorkuul ja seda ta\u0308histatakse mitmes etapis. Ta\u0308navu (2017) on kuupa\u0308evad ja\u0308rgmised:"}, {"text_idx": "#000009", "text": "24. \u2013 26. ma\u0308rts \u2013 puhastuskuur (Melasti). Pu\u0308haveega enese vaimu ja templi reliikviate puhastamise tseremooniad rannal, jo\u0303gede vo\u0303i ja\u0308rvede a\u0308a\u0308res.\n27. ma\u0308rts \u2013 vanaaasta lo\u0303petamine / Nyepi eelo\u0303htu (Pengerupukan). Negatiivsuse eemaldamise tseremooniad, ohverduste tegemine ja paraadid ta\u0308navatel, et kurjad vaimud saarelt minema hirmutada.\n28. ma\u0308rts \u2013 aastavahetus (Nyepi). Vaikuse pa\u0308ev, saar on 24 tunniks \u201cva\u0308ljalu\u0308litatud\u201d ja ta\u0308ielikus vaikuses, et elu u\u0308le ja\u0308rele mo\u0303elda ja lasta loodusel inimesest puhata.\n29. ma\u0308rts \u2013 uue aasta esimene pa\u0308ev (Ngembak Geni). Saar a\u0308rkab ja\u0308lle ellu, ka\u0308iakse tuttavatel ja so\u0303pradel ku\u0308las, et u\u0308ksteiselt ko\u0303ikvo\u0303imalike minevikus tehtud vigade eest andeks paluda (Denpasaris, Kaja Sesetan\u2019i kogukonnas ka noorte musiralli)."}, {"text_idx": "#000010", "text": "Melasti \u2013 puhastuskuur enne aastavahetust"}, {"text_idx": "#000011", "text": "Paar pa\u0308eva enne Nyepit peetakse pu\u0308hade esemete ja enese vaimu puhastamise tseremooniaid. Kogukonnad haaravad templite reliikviad ja su\u0308mbolid u\u0308hes ning vo\u0303tavad suuna randa (olenevalt asukohast ka jo\u0303gede vo\u0303i ja\u0308rvede a\u0308a\u0308rde), et need pu\u0308haveega puhastada ja neutraliseerida ning u\u0308heskoos palvetada. Vesi on Bali uskumustes va\u0308ga oluline element, mis su\u0308mboliseerib puhtust ja terviklikkust. Meie kehad sisaldavad suurel hulgal vett ning vesi oli ka meie esimeseks keskkonnaks ema u\u0308sas. Vastsu\u0308ndinud beebisid peetakse Balil ko\u0303ige puhtamateks ja su\u0308u\u0308tumateks, kuna nad on maailmas leiduvast negatiivsusest puutumata. Enne palvetamist piserdavad preestrid inimestele pu\u0308havett, et eemaldada negatiivsed energiad ning luua puhas side jumalatega."}, {"text_idx": "#000012", "text": "Toimetustega alustatakse oma kogukonna templis juba varahommikul. Pa\u0308eva jooksul na\u0308eb pikki randa suunduvaid rongka\u0308ike. Ko\u0303igil on ilusad traditsioonilised riided seljas, naised kannavad rituaalide tarvis pea peal ohverdustega kandikuid (puuviljad, lilled, riis jne) ning mehed templi varandust. Ei puudu ka gongide, kellade, trummide ja bambusest flo\u0308o\u0308tidega pillimehed, kes ma\u0308ngivad traditsioonilist muusikat (gamelan)."}, {"text_idx": "#000013", "text": "Kogukond vo\u0303tab u\u0308heskoos suuna randa\nPu\u0308hasid esemeid kaitstakse halva eest varjudega\nBali preestrid piserdavad enne palvetamist pu\u0308havett\nSuuremates kogukondades on mitusada elanikku"}, {"text_idx": "#000014", "text": "Kogukond vo\u0303tab u\u0308heskoos suuna randa"}, {"text_idx": "#000015", "text": "Pu\u0308hasid esemeid kaitstakse halva eest varjudega"}, {"text_idx": "#000016", "text": "Bali preestrid piserdavad enne palvetamist pu\u0308havett"}, {"text_idx": "#000017", "text": "Suuremates kogukondades on mitusada elanikku"}, {"text_idx": "#000018", "text": "Paar soovitust: kui satud Nyepi ajal Balil olema ja tahad kogu vaatema\u0308ngu oma silmaga na\u0308ha, ku\u0308si 3-4 pa\u0308eva enne Nyepit mo\u0303nelt kohalikult, kus ja millal tseremoonia toimub. Ole valmis varakult a\u0308rkama ja vo\u0303ta suund ettena\u0308idatud veekogu poole.\nNyepile eelnevatel pa\u0308evadel varu auto vo\u0303i rolleriga liiklemiseks aega ja kannatust. Vo\u0303id tseremooniatele minejatega samale teele vo\u0303i ristmikule sattuda, mis ta\u0308hendab peatatud liiklust vo\u0303i ko\u0303ndimise tempol so\u0303itmist."}, {"text_idx": "#000019", "text": "Ogoh-ogoh \u2013 kurjad jo\u0303ud saarelt minema"}, {"text_idx": "#000020", "text": "Ogoh-ogoh on suuremat sorti kuju, millega hakataks aastavahetuse eel kurje vaime saarelt minema hirmutama. Enamikud meistriteosed kujutavad erinevaid negatiivseid mu\u0308toloogilisi tegelasi vo\u0303i nende vastu vo\u0303itlust. Osade kujude jaoks on saadud inspiratsiooni ka mujalt. Paar aastat tagasi olid paraadil ka na\u0308iteks hiiglaslik kilpkonn ja krabi."}, {"text_idx": "#000021", "text": "Ogoh-ogoh\u2019de ehitamine on Bali noormeeste pa\u0308rusmaa. Traditsioonist vo\u0303tavad osa nii ta\u0308ismehed kui ka 5-6 aastased poisid. Ehitamist hakkab ma\u0308rkama juba paar kuud enne Nyepit. Naabruskonna noored ka\u0308ivad tavaliselt oma kuju meisterdamiseks ukselt-uksele annetusi kogumas, mis on selgeks indikatsiooniks, et la\u0308heb asjaks. Kujud valmistatakse igasugustest kergetest materjalidest, kuna nendega tuleb u\u0308sna pikk paraad la\u0308bi pidutseda. Ko\u0303ige levinumaks tundub olevat bambuse liistudest vo\u0303i traadist skelett, millele on kihiti liimitud paberist vo\u0303i penoplastist keha u\u0308mber tehtud. Viimasel ajal on ro\u0303o\u0303m na\u0308ha, et Bali noored mo\u0303tlevad ja\u0308rjest rohkem oma saare looduse peale ja u\u0308ha rohkem kujusid tehakse looduslikest materjalidest (oksad, vitsad, lehed, taimed jne). Plastikut ja kilet kasutatakse igapa\u0308evaselt ikka igal vo\u0303imalikul sammul ja kahjuks lendavad pudelid, topsid ja muu praht tihti elegantse liigutusega auto aknast va\u0308lja tee a\u0308a\u0308rde."}, {"text_idx": "#000022", "text": "Meistriteosed kinnitatakse bambusest alusraamile, et neid oleks lihtsam kambakesi u\u0308les to\u0303sta. Nyepile eelneval o\u0303htul hakatakse kujudega mo\u0308o\u0308da ta\u0308navaid paraadima ja tantsima, et kurjad jo\u0303ud saarelt minema ajada."}, {"text_idx": "#000023", "text": "Ja\u0308rgmisest postitusest saad lugeda kurjuse hirmutamise paraadist ja vaadata videoklippi o\u0303htusest mo\u0308llust."}, {"text_idx": "#000024", "text": "U\u0308hine meiega Facebookis ja Instagramis, et uutest krutskitest esimesena osa saada. A\u0308ra unusta enne reisi Indoneesia Keelekaarte tasku pista \ud83d\ude42"}, {"text_idx": "#000025", "text": "Hoia Krutsi pakkumistel ja tegemistel pilku peal"}, {"text_idx": "#000026", "text": "Indoneesia \u2013 raha, valuutavahetused ja pangaautomaadid"}]